टाइम8बर’ देस्कनिफ्राय- आसामाव बिधान सभा बिसायख’थिया जेसेबां खाथिसिन सफैदों एसेबांनो राजखान्थि दोलोफोरनि दैदेनगिरि-मावथिफोरा बिसायख’थिनि थाखाय साखा फारा जानायाव मुखुब जानाय नुनो मोन्दों। मा जायगायारि राजखान्थि दोलो, मा हारिमायारि राजखान्थि दोलो, गासैबो दोलोनि दैदेनगिरि-मावथिफोरा फैगौ बिसायख’थिनि थाखाय मुखुब जादों। मोनबो राजखान्थि दोलोनि दैदेनगिरि-मावथिफोरा जिरायनानै थानायनि सम गैया। बिदि समावनो बर’नि राजखान्थि दोलो इउपिपिएल आरो बिपिएफ दोलोनि दैदेनगिरि-मावथिफोरा बिटिआरनि सिङाव थानाय मोन जिनै बिधान सभा बियाबफोरखौ गावसोरनि आवथायाव लाबोनो बायदि सोलो खालामनानै जेरैखि जाया गावसोरनि बिजाथिखौ देरहाहोनो जानजि खाफ्रादों। दासान्दै नुनायाव बर’ दैदेनगिरिफोरजों दैदेनजानाय मोननैबो राजखान्थि दोलो इउपिपिएल आरो बिपिएफनि गोहोआ समान समान। रावनिबो सुबुं गोहोया खम नङा। बे बाथ्राखौ थांनाय बिटिसि बिसायख’थियाव रोखा नुनाय जादोंमोन। नाथाय मोननैबो राजखान्थि दोलोआ गोहो गोरा जानायाव बर’ हारिया माबा मुलाम्फा जागोनना ? बे मोनसे सरासनस्रा सुबुंफोरनि गोसोनि सोंनाय। मानोना दिनै बर’ दैदेनगिरिफोरजों दैदेनजानाय मोननैबो राजखान्थि दोलोआ गोहो गोरा जानायाव गुबुन राजखान्थि दोलोखौसो गेजेर-गेजेर सुबिदा होबाय नामा ? मानोना थांनाय समफोरनि लकसभा बिसायख’थियाव बर’नि दैदेनगिरिफोरजों दैदेनजानाय मोननैबो राजखान्थि दोलोनि नारा नाथा भट दावहायाव कक्राझार लकसभा बियाबनिफ्राय अबर’ मुंनि संबिजिद बेरेखा आफादनि बिजाथि नब’ कुमार सरनीयाआ देरहालांदोंमोन। बिदिनो फैगौ बिधान सभा बिसायख’थियावबो गुबुन हारिनि बिजाथिया देरहा लांगोन नामा ? बेबो एसे साननांगौ जानानै फैदों। जियानो जाया मानो सिगां समफोराव बिटिआर सिंनि बियाबफोरनिफ्राय बिपिएफ दोलोनि सा जिनै बर’ सुबुंफोरा एमएलए जाबोबाय थानाया देग्लायनि बिधान सभा बिसायख’थियाव मोननैबो दोलो बिपिएफ आरो इउपिपिएल दोलोफोरा बर’ सुबुंफोर एमएलए मोननो हाबावगोनना ? मानोना इउपिपिएल दोलोनि लोगोयारि दोलो बिजेपि दोलोआ मोन दाइन बियाब हगारनानै होदोंब्लाबो गुदि थाखोनि बिजेपि दैदेनगिरि-मावथिफोरा बेखौ गनायनानै लायाखै। बिजेपि दोलोयावल’ बिदि जादों बे नङा, इउपिपिएल दोलोआबो बिजेपिनि बिजाथिखौ गनायनानै लायैखौ नुनो मोननाय जादों। बे बेलायाव इउपिपिएल आरो बिजेपि दोलोनि गेजेराव इसिङारि बोराबलायनायनि थाखाय बिसायख’थियाव गुबुन राजखान्थि दोलोनि बिजाथियासो मुलाम्फा जागोन नामा ? दा बर’नि दैदेनगिरिफोरजों दैदेनजानाय इउपिपिएल आरो बिपिएफ दोलोनि सोर बिजाथिनो बर’ भटारफोरा भट होगोन ? बे बेलायाव समासो खिन्थासिगोन।